[{"text_idx": "#000000", "text": "Aurten 750 urte betetzen dira Ordiziak hiri-gutuna jaso zuenetik. Urteurren borobil horren ekitaldi instituzionala eta nagusia uztailaren 28ra arte egingo ez bada ere, ordiziarrak murgilduta daude dagoeneko ospakizunetan, eta bi hitzaldi ziklorekin eman diote hasiera urte osorako prestatu duten egitarau luze eta anitzari."}, {"text_idx": "#000004", "text": "750. urteurrenaren ospakizunaren harira antolatutako historia-solasaldi zikloa aukera paregabea da Ordiziaren eta Goierri osoaren iraganera jauzi egiteko. Gaurko iragarrita dagoen hitzaldiak, esaterako, Azken Burdin Arora eta Antzinatera bidaiatzeko parada eskainiko du, erromatarren garaiko Goierrira, hain zuzen, Jokin Lanz historialari eta irakasle nafarra (Arruazu) gidari dela. Hitzordua 19:00etan da, Barrena kultur etxean."}, {"text_idx": "#000005", "text": "Garai hartako Goierri irudikatzeko, Lanz historialariak Ataunen, Idiazabalen edo Zegamako San Adrianen egindako indusketetan aurkitu diren aztarna erromatarrak aurkeztuko ditu. \u00abGoierri zonalde estrategiko batean kokaturik zegoen, kostaldea, Arabako lautada eta Sakanatik erromatar garaian pasatzen zen Iter-XXXIV galtzada erromatarraren ar-tean\u00bb, dio. Kokapen estrategiko horren lekukotasuna gaur egunera arte iritsi da, eskualdean topatu diren arrasto erromatarren forman. Baina Lanzek azaldu duenez, \u00abarrasto gehienak ezustekoak izan dira, hau da, nahi gabe topatutako aztarnak dira, gehienak Ataunen eta Idiazabalen: erromatar txanpon ugari, eraztun erromatar bat...\u00bb. Hala ere, Goierriko aztarna erromatar garrantzitsuenak Zegamako San Adriango haitzuloan topatu direla nabarmendu du; \u00abbertan hileta inskripzio bat eta azken urteetan egindako indusketetako emaitzak ditugu\u00bb."}, {"text_idx": "#000006", "text": "Horrez gain, garaiko artzain munduarekin lotuta, Urbian eta Aralarren topatu diren artzain txabolak ere hor daudela dio, horiek ere erromatarren garaiko Goierriren aztarnak."}]